**Doamne**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a închegat laptele soarelui

în foşnetul copt al pământului

cu o iubire adusă din cer

în inimile ce absorb lumina.

Un fruct strămutat în sâmburi,

priveşte cum utopia se dezminte

şi visul devine realitate vibrând

cu os de priveghetoare dimineaţa

când razele răstignite-n cercuri

sărută mâinile mamei nemuritoare.

Doamne,

au început să-mi albească gândurile

oarbe ca o iederă urcată pe gard,

am în spinare tot ce am greşit

şi simt dragostea ta cum mă susţine,

o coloană fără sfârşit.

Dacă sufletul nu-şi are pieirea

prin sine se ridică la tine,

faptul că exist e-n sângele tău

cuvântul de slavă

pe care şi-n somn ţi-l închin.